
DI NOS TUR PA 


RECUPARA 


ProME MINISTER 


Cel Wever-Úrves 
AWOR CU TA STOP E RECORTE SALARIAL 


POR MIRA CU POCO POCO COSNAN 
TA NORMALISA 


\— al 
Durante conferencia di Prensa di Gobierno di Aruba Prome 
Minister Evelyn Wever - Croes a trata e tema di recorte di 
salario cu pronto lo stop y e condicionnan cu lo keda aplicabel. 
E meta ta pa entrante 1 juli 2022, stop cu e 5% (haciendo esaki 
empleadonan lo haya salario completo bek) y pa entrante 1 
januari 2023 stop e recorte di 12.6% ( empleadonan lo ricibi 
tur prima completo) 


Empleadonan publico y empleadonan semi-publico desde 1 
mei 2020 a entrega tur luna 5% di nan salario basico mensual. 
Entrante juli 2022 e 5% aki lo wordo paga na e empleadonan 
publico y semi-publico y nan lo ricibi nan salario 100%. Esaki ta 
conta tambe pa tur otro prima cu a corta den dje, cual entrante 
1 januari 2023 e recorte lo desaparece completamente. Pa 
locual ta pensionadonan, nan no a entrega tur luna manera 


empleadonan publico y semi-publico, pero a entrega parti di 
toelage cu nan ta haya december. Aworaki ta calculando e parti 
cu nan lo haya bek december 2022. Na esaki tin condicionnan. 


E TRES CONDICIONAN TA LO SIGUIENTE: 

(1) Pago di 5% mester ta den Aruba su presupuesto; pa Aruba 
esey ta entrante 1 juli 2022. Henter e recorte mester ta den 
Aruba su presupuesto. E di dos condicion ta, cu (2) Politiconan 
tin cu sigui cu recorte di 25%. Ministernan y Parlamentarionan 
no a entrega 12.6% of 5%, sino 25%. “Conseho di Minister 
a tuma e decision caba cu Ministernan lo sigui cu e recorte 
di 25%, pero no por dicidi pa Parlamento. Pesey ta bayendo 
Parlamento pa splicanan di e condicionnan y pidi cooperacion 
pa cumpli cu esaki, pa trahadonan por haya nan placa,” Prome 
Minister Wever - Croes a splica. E di tres condicion ta cu e (3) 
Ley di Wever - Croes norm mester drenta na vigor. 

E ley ta un concepto di ley cu a presenta na Parlamento, na 
e momento cu a drenta Gobierno 2017/2018 y a constata 
cu algun director di companianan estatal tin salarionan 
“exorbitantemente' halto (algun compania casi 5x e salario di 
un Minister). Prome Minister a expresa cu no ta kere esaki ta 
na su luga cerca companianan estatal cu no ta genera ganashi 
y/of cu no ta completamente financieramente independiente, 
pues mester un ‘cap’. E cap di acuerdo cu e Wever-Croes 
norm, ta 130% di salario di Minister. Aworaki e ley ta na 
Parlamento, pero considerando cu e ta un di e condicionnan, 
lo pidi cooperacion pa acelera tratamento di e ley pa asina 
empleadonan publico y semi publico por haya nan placa bek. 


HISTORIA: 

Recorte di salario a inicia desde 1 mei 2020 na momento cu 
voluntariamente empleadonan a entrega 12.6%. 15 di mei 
2020 Hulanda a cambia y el a bira un obligacion pa por haya 
sosten di likides (mas di 900 miyon florin). 31 di december 
2020 tabata e fecha cu e recorte a cambia pa obligacion “tot 
nadere orde’. Esaki a pone cu varios biaha Prome Minister a 
bay splica den Parlamento, con esaki a tuma luga. 

Continuacion AWOR CU TA STOP E RECORTE SALARIAL POR MIRA .... 


October 2021, Gabinete Wever - Croes ll manda e prome 
peticion na Hulanda pa stop e recorte gradualmente. E 
momento ey tabata premira caba cu pa 2022 no lo mester e 
sosten di likides durante henter aña (solamente e prome mitar 
di 2022). Pues, tabata kier cuminsa stop e recorte den e di 
dos mitar di aña ora cu a cuminsa recobra forsa financiero. 
Premier Wever - Croes a splica cu a delibera varios biaha riba 
e punto aki cu Hulanda y a dicidi adelanta pa inclui esaki den 
presupuesto 2022. Pues Presupuesto 2022 cu Parlamento a 
aproba, tin e suma cu mester pa paga e 5% aki entrante juli 
2022. 


DECISION DI HULANDA: 

“Nos a sigui cu e deliberacionnan y diabierna ultimo Secretario 
di Estado Alexandra van Huffelen, a informami cu Conseho di 
Minister Hulandes a bay di acuerdo pa stop e recorte y laga 
esaki den man di paisnan. Basta cu ta cumpli cu condicionnan 
menciona.” 

Prome Minister a sigui splica cu e mesun 20 Ministernan 
cu tabata den e Conseho di Minister Hulandes siman pasa, 
lo ta diabierna awo den Rijskministerraad pa trata esaki, 
conhuntamente cu 3 Minister mas cu lo bin acerca cualnan 


ta: Minister Plenipotenciario di Aruba, Corsou y Sint Maarten. 
Pues e decision lo keda oficialisa fin di e siman aki. 
Mientrastanto Aruba a cuminsa prepara pa percura cu tin 
suficiente likides/cash, pa percura pa unabes cu cuminsa 
paga, por garantisa e pagonan. Tur proyeccion ta indica cu 
por carge sin cu mester bati na porta di Hulanda pa sosten di 
likides, pa cual ya caba Hulanda a indica cu no lo ta posibel, 
Prome Minister a splica. 

Prome Minister a bisa tambe cu ta compronde cu tin hopi 
hende cu duda, pasobra e tabata un lucha fuerte pa convence 
Hulanda pa stop cu e recorte. Gobierno di Aruba sa cu e 
sacrficio tabata hopi duro, pero e tabata locual cu mester a 
haci na momento di incertidumbre ora cu e pandemia a bati na 
nos porta y cu mester a cera e fronteranan. 


Por ultimo Premier Wever - Croes a felicita sindicatonan y tur 
empleado publico y semi publico cu esaki. “Gobierno semper 
tabata para na mesun banda di e lucha cu sindicatonan di 
empleadonan publico y semi publico, y awor cu ta stop e 
recorte salarial, por mira perspectiva y mira cu cosnan ta bay 
bek poco poco na normalidad.” 


ARUBA TA DUNA BONBINI NA SECRETARIO DI 
ESTADO SRA ALEXANDRA VAN HUFFELEN 


“Mi ta aprecia cu e ta bishita nos cu e frecuencia aki, pasobra mi ta 
convenci cu e ta hopi importante pa e tin un mihor bista riba e asuntonan 
actual pa e decisionnan cu mester wordo tuma na Den Haag” 


Gobierno di Aruba tin e honor un biaha mas di ricibi Secretario 
di Estado sra. Alexandra van Huffelen na Aruba. Durante su 
bishita cortico, sra. Van Huffelen lo participa den e conferencia 
di “Hende Muhe Fuerte” como orador principal, lo reuni cu 
Prome Minister Evelyn Wever-Croes riba asuntonan pendiente 
y lo tuma tempo pa scucha e necesidadnan di nos comunidad. 


Prome Minister a indica cu su persona hunto cu coleganan 
Minister, lo reuni cu Secretario di Estado pa por trata diferente 
temanan cu tin riba agenda incluyendo temanan financiero, 
temanan di ley di Reino y recorte di salario. 


Pa pais Aruba, e bishita frecuente di Secretario di Estado ta 
importante mirando cu e lo tin un mihor bista di e situacion 
actual di pais Aruba facilitando asina e proceso di decisionnan 
cu mester wordo tuma na Den Haag. 


“Un bon relacion cu Hulanda ta importante semper y e 
bishitanan aki ta contribui na un bon relacion. Aruba ta serio, 
nos ta comprometi cu e plannan di reforma. Aworaki mi ta kere 
cu tur hende na Aruba ta convenci di e necesidad di e reforma 
pa nos por para riba nos propio pianan atrobe. Negociacionnan 
cu Hulanda no semper ta facil pero nos tin cu concentra tambe 
riba e meta, y e meta ta pa nos para riba nos propio pianan 
bek. Y si bo concentra riba e meta aki, tur lo demas cu bin na 
caminda, ta “bijzaak” contal cu mantene recuperacion di nos 
pais na prome luga y esey ta algo cu Aruba y Hulanda tin den 
comun.” Prome Minister termina bisando. 

Recientemente tabatin varios delegacion na Aruba pa yuda riba 
diferente tereno. Un di e delegacionnan ta IMF cu ta reuniendi 
cu diferente departamento y instancia pa asina yuda riba e 
tereno di evaluacion cu nan ta haci regularmente. Ademas nan 
durante di nan bishita, nan ta yuda cu otro temanan tambe 
manera presupuesto, impuesto y reforma fiscal. 


Prome Minister Wever - Croes a splica cu banda di IMF, tin un 
delegacion cu yama TWO Hulanda (loke lo bira COHO den 
futuro), cu ta bin Aruba pa papia cu tur instancianan pa hunto 
cu Aruba, traha riba e “uitvoeringsagenda” di e di tres kwartaal 
di e aña aki (juli-augustus-september). 


“Semper 1 luna prome nan ta bin y nan ta sinta cu tur hende 
pa nan por haya un mihor bista di kico ta posibel y kico no ta 
posibel. Den cuadro di esaki a dicidi di laganan mira un parti 
bunita di Aruba y a tene e encuentro na Savaneta na Aruba 
Ocean Villas, pa combersa y intercambia ideanan cu nan.” 
Aruba Ocean Villas ta di un señora local determina y dinamico, 
cu a realisa e bunita inversion aki riba propio forsa. Esaki kier 
a mustra tambe na e bishitantenan, cual ta e poder cu e hende 
muhe tin ora cu nan propone nan mes. 


Terminando, Prome Minister Wever - Croes a expresa cu ta 


hopi importante pa mantene e relacion bon cu tur e instancianan 
aki, paso na fin di dia nan ta yuda nos cu evaluacionnan y esey 


ta aa cu ta "albas 
Am 

Prome Minister Evelyn Wever - Croes: 


“ORA CU EMPODERA NOS MUCHANAN 
EOREY POR PROTEHANAN MAS NA TEMPO” 


Pa Gabinete Wever - Croes | y Il, e topico di abuso di menor y 
abuso sexual di mucha, ta un topico di prioridad hopi halto. Sin 
bay den e cifranan, ta di acuerdo cu cada caso, ta un caso dimas. 
Pesey e compromiso di Gobierno ta pa bringa e abusonan aki. 
Den cuadro di esaki, a lansa e campaña nacional “Mi Mes Un 
Heroe”, cu e meta pa empodera muchanan y combati abuso. 


Covid a dal nos Pais hopi duro y lamentablemente el a empeora e 
situacion riba tereno di abuso sexual di menor. “Nos muchanan 
ta wak nos como adulto y ta spera cu nos ta stimanan, yudanan, 
empoderanan y protehanan. Lamentablemente ta mira cu tin 
biaha adultonan ta faya e muchanan y ora cu esaki tuma luga, 
tur adulto a faya nos muchanan. Pesey Gobierno ta continua 
cu esfuersonan pa combati abuso contra muchanan y ta pidi 
e compromiso di cada adulto pa hunto combati esaki y ofrece 
nos muchanan e proteccion cu nan merece,” Prome Minister 
a expresa. 


TRABOUNAN HACI Y CAMBIO DI STRATEGIA 

Durante di e ultimo añanan, Gobierno di Aruba a traha riba 
diferente aspecto pa combati e tipo di abusonan aki. Entre 
otro: a aumenta e castigo maximo na 2020, a traha riba e 
reglanan cu un delito asina no ta caduca mes liher cu antes, a 
traha tambe riba un “central meldpunt', codigo di proteccion y 
tin mas cambio cu ta trahando riba dje. 

Sinembargo ora cu mira tur locual cu a haci y ainda ta mira 
cuanto caso ta tuma luga, a realisa cu mester cambia e strategia. 
E strategia cu lo introduci aworaki ta, pa empodera muchanan 
mes, pa nan tambe por yuda proteha nan mes. Pa nan sa ki 
ora pa bisa no y busca un hende di confiansa pa bisa kico ta 
pasando, pa por protehanan mas na tempo, Prome Minister a 
splica. “Lamentablemente gran cantidad di e casonan di abuso 
sexual di menor cu ta tuma luga, ta door di un abusador cu 
ta cerca di e famia. Sea ta un familiar, omo, ruman, abuelo, 
abuela, tanta, primo, prima of amistad di mayornan.” 

Premier Wever- Croes a sigui splica cu un otro hecho lamentabel 
ta, cu ni cuanto aumenta castigo, introduci meldpunt of codigo, 
si mayornan no tene mihor cuenta cu ken ta laga nos yiunan, 
no lo caba cu e abusonan aki nunca. Pero si nos yiunan siña 


con pa nan pidi ayudo eorey ta sigur cu por logra hopi mas. 


Prome Minister a expresa di ta sumamente contento cu e 
proyecto aki y ta gradici colega Minister Rocco Tjon cu a tuma 
e encargo di e area social pa sigui cu esfuerso cu a cuminsa 
cu ne durante e crisis plan social. 

Den nomber di Gobierno di Aruba ta gradici henter e veld social 
cu ta trahando cu alma y cuerpo riba e tematica aki. Ademas, 
ta gradici sra. Edselyn Figaroa y Liza Helder, e muchanan 
y mayornan pa nan presentacion durante lansamento di e 
campaña. 

Por ultimo, Prome Minister a pidi cada adulto pa reconfirma nan 
compromiso cu e muchanan, poniendo tur diferencia un banda 
y pa pone esfuerso pa proteha cada mucha. “Nos muchanan 
merece amor, cariño y proteccion.” 

Prome Minister Evelyn Wever-Croes: 


GOBIERNO Y UNIVERSIDAD DI ARUBA 
TA ORGANISA E CONFERENCIA 
SHENDE MUHE FUERTE” 


“Invitado di honor y orador principal, Secretario di Estado sra 
Alexandra van Huffelen” 


Dialuna mainta durante 
conferencia di prensa di 
gobierno,  Prome Minister 


Evelyn Wever-Croes a anuncia 
cu Gobierno y Universidad 
di Aruba lo ta organisando 
un conferencia di “Hende 
Muhe Fuerte” cu lo tuma lugar 
diamars, 24 di Mei 2022. E tema 
di e conferencia aki ta “Strong 
Women Choose to Challenge”. 


E conferencia aki lo cuminsa cu | 
palabra di e rector di Universidad $ 
di Aruba sra.Viola Heutger sigui 
pa e oradornan. 

Gobierno di Aruba tin e honor di tin como orador principal di 
e conferencia aki, Secretario di Estado sra. Alexandra van 
Huffelen cu lo toca e tema di hende muhe den politica. Tambe 
lo hiba palabra Minister Xiomara Maduro elaborando riba e 
topico di inclusion di hende muhe den finansa di Aruba, sra. 
Clementia Eugene cu lo papia di salud mental y bienestar, cu 
ta un topico sumamente importante pa ser nan femenino tuma 
na cuenta. 


Despues di e oradornan lo tin 2 panel 
pa trata e pregunta; Con nos por 
garantisa cu nos hende muhenan ta 
keda den posicion di liderazgo den 
futuro. E prome panel ta consisti di 
sra. Luenne Gomez-Pieters, Directora 
di Departamento di Impuesto, sra. 
Ronella Croes, Directora di Aruba |ý 
Tourism Authority, sra. Maria Dijkhof- 
Pita, Directora di Departamento di 
Asuntonan Economico, y sra. Clarienne | , 
Croes di Women Empowering Women 
(WOW). 


Prome Minister y Secretario di Estado 
Alexandra van Huffelen lo comparti e 


STRONG WOMEN CHOOSE TO CHALLENGE 


di dos panel na unda nan lo 
delibera riba e topico di: Hende 
muhe den politica, explorando 
bareranan, e forsa y e futuro. 


Por ultimo, sra. Jocelyn Croes, 
Presidente di e comision di 
Sustainable Development 
Goals (SDGs) di Aruba lo 
presenta e Aruba Gender 
Policy. E documento aki ta e 
maneho di genero nacional 
di pais Aruba. Un documento 
sumamente importante na 
unda ta describi e situacion 
actual di desigualdad entre hende homber y hende muhe 
na Aruba, unda mester pone atencion y con pa combati e 
desigualdad aki. 


Prome Minister ta extende un invitacion na comunidad di 
Aruba, pa sigui e conferencia aki live a traves di TeleAruba 
diamars dia 24 di Mei cuminsando di 10 am te cu 12 pm. 


SINTONISA(TITZ) 
10:00am - 12:00pm 


— 
Telearuba 


TELE ARUBA CANAL 13 


SEMINAR 


FACEBOOK: GABINETE WEVER-CROES 

Prome Minister Evelyn Wever-Croes: 


GOBIERNO DI ARUBA TA ORGUYOSO DI 
LANSA E “ARUBA GENDER POLICY” 


“Mi mester bisa cu personalmente pero tambe den nomber di 
Gobierno di Aruba mi ta sumamente orguyoso di e documento aki” 


Dialuna mainta durante conferencia di prensa di gobierno, 
Prome Minister Evelyn Wever-Croes a anuncia cu Gobierno 
di Aruba lo lansa e “Aruba Gender Policy” diamars mainta 
durante e conferencia di Hende Muhe Fuerte. 


Sra. Jocelyn Croes, Presidente di e comision di SDG di Aruba 
lo presenta e Aruba Gender Policy cu ta e maneho di genero 
nacional di pais Aruba. Gobierno a cuminsa cu e documento aki 
na 2018-2019 hunto cu Nacionnan Uni. E parti di “UN Women” 
a institui un comision consistiendo tambe di profesionalnan 
local cu hunto a traha riba e maneho di genero. E documento 
aki ta describi e situacion actual, unda mester pone atencion, 
con pa combati e situacion di desigualdad na Aruba y ki tarea 
ken tin. 


Gobierno lo entrega e prome ehemplar na Secretario di Estado 
sra. Alexandra van Huffelen, pa despues mande Parlamento y 
pone riba e website di gobierno pa comunidad di Aruba por tin 
acceso na dje. 


“Hecho ta cu oficialmente no mag tin diferencia mas entre 
hende homber cu hende muhe, ni pa pago di trabou ni pa 
posicion. Defacto nos sa cu tin diferencia ainda, y cu hende 
muhe tin un posicion mas atrasa cu hende homber den nos 


GENDER 
EQUALITY 


NATIONAL GENDER POLICY 


comunidad. Ami ta di opinion cu participacion di hende muhe 
ta crucial pa nos tin decisionnan balansa. Pa logra esaki nos 
mester tuma accion awor, sino nos ta bay perde tur loke e 
hende muhe nan di generacionnan anterior a logra. 


E gender policy aki ta manera nan ta yame “A call to Action” 
Mi ta manda un invitacion pa henter comunidad bay traha 
duro pa asina nos por logra e igualdad di genero. Nos mester 
cuminsa cerca nos muchanan muhe y muchanan homber di 
chikito caba. Esaki no ta un tarea pa scol of pa gobierno so, 
sino pa mayornan, tanchinan y wela y welonan. Si nos kier pa 
e futuro decisionnan di nos pais wordo haci mas balansa awe 
nos cada un mester prepara nos mes pa esey.” Prome Minister 
a expresa. 


Premier Wever-Croes ta gradici e comision principal y tur esnan 
cu di un of otro manera a duna nan aporte. Un danki tambe na 
conseho di minister pa nan sosten dunando nan aprobacion 
na e maneho aki. 

Prome Minister a expresa di ta sumamente orguyoso cu Aruba 
ta un di e prome paisnan den region for di e banda di Reino 
Hulandes cu un gender policy asina, y ta extende un invitacion 
na comunidad pa sigui e conferencia di “Hende Muhe Fuerte” 
mayan live a traves di TeleAruba. 


GOVERNMENT OF ARUBA 


CABINET WEVER-CROES II MAY, 2022 

PREMIER EVELYN WEVER - 


CROES A REUNI CU 


PARLAMENTO ACERCA DI CONDICIONNAN PA 
PARA MESSI SALARIAL 


l ! 


Prome Minister Evelyn Wever - Croes reuni cu Parlamento pa 
trata e recorte di salario di empleadonan publico y semi-publico 


cu pronto lo stop. Den cuadro di esaki, tin algun condicion 
cu Hulanda a stipula cu mester cumpli cu ne. Como cu no ta 
tur di e condicionnan aki ta den man di Gobierno, a acerca 
Parlamento pa haya sa si nan ta bay di acuerdo cu esakinan. 


Meta di Gobierno desde siman pasa diabierna cu a yega na 
acuerdo cu Hulanda encuanto e recorte salarial ta, pa percura 
cu empleadonan publico y semi publico por haya e 5% cu nan 
ta entregando di nan salario mensual na juli venidero y asina 
haya nan salario 100%. 


Pakico e ta imortante pa trata esaki cu Parlamento? 

Hulanda a pone algun condicion riba mesa cu mayoria ta den 
man di Gobierno (cual Gobierno por cumpli cu nan), pero tin 
algun cu no ta den man di Gobierno. Den e cuadro aki, Prome 
Minister a expresa cu e ta importante pa splica Parlamento di 
e situacion y cu ta Hulanda a pone e condicionnan aki. 

Undie condicionnanta, cu e recorte di 25% di Parlamentarionan 
mester continua. Pa loke ta esaki, algun miembro di Parlamento 
a puntra kico lo pasa si no kier pa e continua. Prome Minister 
a bisa cu eorey lo informa Secretario di Estado Van Huffelen 
di esaki y lo mester busca un otro manera pa e placa ey yega 
den caha di Gobierno. Pero no lo permiti pa esey stroba e 
trahadonan di haya nan placa bek. 

E otro condicion ta trata di e Wever - Croes norm. E Ley 
ta encera un maximo/ 'cap' di salario di directornan di 
companianan estatal na 130% compara cu salario di Minister. 
E ley actualmente ta na Parlamento, y den caso cu Parlamento 
no bay di acuerdo cu e ley, Prome Minister lo mester splica 
Secretario di Estado Van Huffelen di e situacion. Ta trata di un 


cantidad maximo di 10 director cu no ta den cumplimento cu 
e ley, y no ta haya cu nan mester perhudica entre 3000-4000 
trahado. “Hecho ta, cu desde cu a drenta den Gobierno nos ta 
aplicando e 130% di salario di Minister pa tur directornan nobo 
cu a wordo apunta”, Prome Minister a splica. 


Algun pregunta di Parlamento 

Prome Minister ta lamenta cu algun Parlamentario a opta 
pa expresa nan opinion pafo di Parlamento durante cu e 
reunion aki tabata andando, enbes di a delibera hunto riba 
nan puntonan di preocupacion. Un di e puntonan treci dialnti 
ta cu algun Parlamentario kier pa e 12.6% wordo otorga 
completamente na juli y no solamente 5%. Premier Wever - 
Croes a splica cu ya Gobierno a inclui e 5% den e presupuesto 
pa 2022 entrante 1 juli 2022. AVP a bay contra di esaki ora cu a 
trate den Parlamento. “Si AVP di berdad tabata kier 12.6%, nan 
mester a hinke den Presupuesto, of por cambia e presupuesto 
‘alsnog’. Pero na e momentonan aki, Aruba por carga 5% cu ta 
presupuesta.” 

Un otro punto treci dilanti pafo di Parlamento y cual Prome 
Minister a ricibi preguntanan di dje durante e reunion tabata: 
Con Corsou y Sint Maarten ta bay hacie?, Prome Minister a 
contesta cu actualmente ta den deliberacion/ consulta cu e 
islanan riba e tema aki pa mira con por cumpli cu e condicionnan. 
Pa locual ta e situacion na Aruba, Premier Wever - Croes a bisa 
cu Aruba ta adelanta cu cumplimento di e condicionnan. Aruba 
tin e 5% inclui den Presupuesto, a bay di acuerdo caba pa e 
recorte di 25% cerca Ministernan continua, y ta wardando riba 
decision di Parlamento. Banda di esakinan ta na caminda pa 
trata e ley pa maximalisa salarionan den companianan estatal. 


Por ultimo, Prome Minister a expresa cu e reunion a bay bon 
y ta gradici Parlamento pa a acepta e reunion asina liher. A 
haya bon pregunta di Parlamentarionan cu a mustra di ta hopi 
interesa den e topico. Na e momentonan aki Parlamento ta den 
deliberacion pa tuma un decision acerca di e condicionnan. Si 
nan no acepta e condicionnan, Gobierno lo encamina un otro 
ruta, pa Hulanda toch permiti pa paga e 5% aki na juli. “Na fin 
di dia, Parlamento y Gobierno kier e mesun cos, cual ta pa 
empleadonan publico haya nan placa bek,” Premier Wever - 
Croes a termina. 

Minister Maduro di Finansa ta informa: 


HEFENAN DI DEPART/ 


Durante e encuentro pa Hefenan di Departamento di Gobierno, 
sr. Derrick Werleman, Director di Departamento di Finansa a 
presenta e situacion financiero di Pais Aruba y a duna un bista 
di e retonan cu tin nos dilanti. 


Mester reduci e deficit di aña 2022 aun mas 

Den e presentacion titula 'Con nos ta para? ,' a splica cu tin algun 
paso mester wordo tuma pa asina por sigui reduci e deficit pa 
aña 2022, cu awor ta na 228 miyon florin. Desde aña 2020 pa 
awor, a logra baha e deficit cu 536 miyon florin, pero e deficit 
mester bira mas chikito y bay den rumbo di un presupuesto 
balansa of cu un surplus. Pa logra e baha e deficit aki aun 
mas, e ta bay exigi un reduccion di gasto y tambe un aumento 
di entrada. E cooperacion di e Hefenan di Departamento ta 

crucial pa por logra reduci mas gasto di gobernacion. 


Retonan nos dilanti 

Pa locual ta trata e supervision financiero, nos Pais lo conoce 
normanan nobo cu lo bay exigi un disciplina financiero fuerte 
pa por cumpli cu nan. Banda di esaki tin e trabounan den 
cuadro di e Landspakket cu ta bay rekeri kizas otro prioridad 
pa aloca e fondo y e hende nan pa por implementa e reforma 
nan exitosamente. 


Impacto di COVID19 tabata fuerte pa finansa publico 

Na final e Director di Departamento di Finansa a duna un bista 
riba e impacto grandi cu COVID a causa riba Aruba su finansa 
publico. 

Debe 
Door di COVID e debe a subi grandemente cu 
916 miyon florin di debe na Hulanda, cu ta hiba 


nos na un quota di debe di 108%, despues cu ES 


esaki tabata un 74,6% promer cu COVID. Hasta 
si Aruba logra surplus nan di +1.0%, esaki no lo | 
ta suficiente pa cubri e pago di e prestamonan 
cu ta necesario den e añanan 

venidero. 


Saldo financiero 

Promer cu COVID e saldo financiero tabata 
conoce un surplus di 3,8 miyon florin y awor | 
esaki a bira un deficit di 534 miyon florin. 


Sosten di likidez 

Promer cu COVID, Aruba no tabata presta placa 

via Hulanda. Y awor pa por a wanta y surpasa 

e golpi financiero y economico, Aruba a fia 916 miyon florin di 
Hulanda. 


Gasto di Interes 
Aruba su gasto di interes tabata 229 miyon florin promer cu 
COVID y awor esaki a bira 243 miyon florin. 


Gasto di personal 
E gastonan di personal tabata na 475 miyon florin promer cu 
COVID y awor esaki ta 417 miyon florin. 


ENCUENTRO CU HEFENAN DI 
DEPARTAMENTO DI GOBIERNO 


Continuacion HEFENAN DI DEPARTAMENTO DI GOBIERNO A WORDO INFORMA .... 


Sosten financiero 

Pa mantene e sistema social y pa retene cupo di trabou durante 
e pandemia di COVID, Gobierno a brinda 715 miyon florin di 
sosten financiero. 


Presupuesto 2023 

Na final sr. Werleman a splica tambe riba e cuadro financiero di 
Presupuesto 2023 cu a wordo prepara pa Conseho di Minister 
tuma decision riba dje. Una bes cu keda cla cu tur decision, 
e Presupuesto 2023 lo cuminsa cana e caminda pa wordo 
formalisa como Ley di Presupuesto 2023. 


ENCUENTRO CU HEFENAN DI 
DEPARTAMENTO DI GOBIERNO 

Discurso di Minister di Finansa y Cultura mr. Xiomara Maduro 


ENCUENTRO MULTICULTURAL 
CELEBRACION DIA MUNDIAL DI DIVERSIDAD 
CULTURAL PA DIALOGO Y DESAROYO 


Minister di Cultura a hiba un discurso diasabra ultimo durante 
un evento na Cas di Cultura relaciona cu “Dia Mundial di 
Diversidad Cultural pa Dialogo y Desaroyo”. Un dia caminda 
a celebra e rikesa multicultural cu nos tin na nos Pais Aruba. 
Un anochi riba cual por a disfruta di un intercambio cultural di 
varios talento den forma di musica, baile y expresion artistico. 


E mandatario a recorda cu aña pasa, para riba e mesun tarima 
na momento cu ela haci apertura di e evento aki tabata dilanti 
un sala bashi door di e protocolnan di e pandemia. E aña aki 
pa un y tur e ta un momento special, pasobra atrobe nos por 
bini hunto pa nos por comparti cu otro. 

Ta un alegria di por tin un publico grandi pa presencia e di 
dos Encuentro Multicultural relaciona cu Celebracion di Dia 
Mundial di Diversidad Cultural pa Dialogo y Desaroyo. 


Na aña 2001 UNESCO a haci un declaracion pa reconoce 
dia 21 di mei como Dia di diversidad cultural y na aña 2003 
Nacionnan Uni a declara 21 di mei oficialmente como Dia 
Mundial di Diversidad Cultural pa Dialogo y Desaroyo. 
UNESCO y Nacionnan Uni ta confia cu si den cada pais por 
trece diferente cultura hunto, cu esaki ta contribui na paz, na 
desaroyo positivo y stabilidad social den e Pais. Pa medio di 
dialogo, comunica cu otro y inclusion, un Pais por logra biba 
den paz, harmonia y cu respet pa otro. 


Riba e anochi aki Pais Aruba ta uni na e iniciativa di Unesco y 
Nacionnan Uni pa experiencia un bunita show di intercambio 
cultural, durante cual ta duna atencion na nos cultura y cultura 
di tur otro nacion cu ta biba hunto cu nos. Nos Pais ta brinda 
hogar na mas cu 90 nacionalidad di mas cu 130 pais. Segun 
Oficina Central di Estadistica Aruba, durante e Censo na aña 
2020, a constata cu 37% di e poblacion di Aruba, ta personanan 
di otro nacionalidad. Esaki ta demostra cu apesar cu nos ta 


un pais chikito, nos Pais ta 
cas di varios nacionalidad, di 
diferente cultura, tradicion, balor 
y custumber cu ta biba den paz y 
harmonia cu otro. E mandatario 
a pidi pa haci uzo di e dia aki 
tambe pa reflexiona riba e 
balornan di diversidad cultural, 
riba e importancia di dialogo 
intercultural, pa compronde y 
respeta cultura di otro. Fomenta 
igualdad, siña di otro y biba den 
amor y union pa fortalece nos 
Pais Aruba. 


E “Encuentro multicultural “aki ta un bunita iniciativa pa asina 
por comparti rikesa di cada cultura di diferente Pais. E evento 
ta brinda un plataforma pa nos duna atencion na e diferente 


nacionnan cu ta biba aki y bini hunto y comparti cu nos 
comunidad nan cultura y talento artistico. Minister di Cultura ta 
hopi orguyoso di tin asina tanto potencial artistico di diferente 
Pais na Aruba. 


E fecha 21 di mei tambe ta un fecha historico pa pueblo di Aruba, 
ya cu riba e fecha aki 19 aña pasa, Aruba a oficialisa nos idioma 
materno Papiamento. Nos dushi idioma Papiamento ta locual 
ta uni nos y diferente otro nacionalidad cu a bin residencia aki. 


Minister Xiomara Maduro a haci uzo di e oportunidad tambe 
pa gradici un y tur cu a participa di un of otro forma, pa nan 
interes, esfuerso, trabou y aporte cu a ser haci pa e anochi, 
pa asina un y tur por a disfruta di un tremendo intercambio 
cultural. Palabra di gratitud na Departamento di Cultura, en 
especial e lider di e proyecto sr. Jhon Freddy Montoya cu a 
traha inalcansablemente y cu hopi pasion, pa haci e evento 
aki posibel. E mandatario a gradici tambe tur e miembronan 
di Cuerpo Consular na Aruba y Fundacionan cu semper ta 
participa pa asina por realisa e encuentro multicultural aki. 


Na final e mandatario a haci un apelacion na un y tur pa ban 
sigui aporta na e Dia Mundial di Diversidad Cultural. Sigui 
fomenta inclusion y integracion, sigui biba den paz, trankilidad, 
harmonia y den union. Na tur cu a haci Aruba nan cas, danki 
pa tur locual cu boso ta aporta na bienestar di nos Pais Aruba. 
Laga nos sigui traha den amistad y union pa fortifica nos Pais. 
Nos diferencia ta locual ta enrikece nos y nos respet ta locual 
ta uni nos. 

“MI MES UN HEROE” 


Diasabra anochi, durante un evento unico y special, den 
presencia di Gobernador di Aruba Sr. Alfonso Boekhoudt, 
Minister President Sra. Evelyn Wever-Croes, Colega Minister 
di Enseñansa y Deporte Sr. Endy Croes, Parlamentarionan, 
profesionalnan den e veld social, FIDAC, TeleAruba y mayornan 
a lansa e videoclip “E ta mi curpa” como tambe e teaser oficial 
di e campaña nacional contra abuso di mucha; “Mi Mes Un 
Heroe”. Durante e evento aki, Minister di Husticia y Asuntonan 
Social Sr. Rocco Tjon a presenta e proyecto unico aki, cual 
recientemente a keda aproba pa Parlamento di Aruba. Un 
proyecto cu lo conta cu sosten di, principalmente, Ministerio 
di Enseñansa y Deporte pero tambe demas ministerionan. Un 
proyecto cu ta parti den tres fase, di cual e prome dos fasenan 
lo conta cu e colaboracion di TeleAruba pa asina lansa e 52 
episodionan educativo. 


Ministerio di Husticia y Asuntonan Social a wordo aserca 
pa TeleAruba, cu e propuesta di un programa di television 
educativo pa asina trece conscientisacion contra abuso di 
mucha na Aruba. Despues di a reuni cu varios miembronan 
den e veld social, a toca e turno pa reuni cu Sra. Edselyn 
Figaroa y Sra. Liza Helder, di Fundacion Instituto Desaroyo pa 
Arte y Cultura (FIDAC) kendenan ta e motor tras di “Mi Mes Un 
Heroe”. Ora a wak y scucha e presentacion, a keda asombra 
con bon e proyecto ta hinca den otro, y a cumpli cu tur rekisito 
cu a wordo menciona pa e expertonan den e veld social. Segun 
e mandatario, e no ta kere den coincidencia y ora a scucha e 
presentacion di Edselyn y Liza, no a pensa mes pa reinventa e 
wiel, y a wak e proyecto aki como uno duradero na e bienestar 
di nos muchanan. 

Continuacion A LANSA OFICIALMENTE CAMPAÑA NACIONAL CONTRA ABUSO... 

Edselyn Figaroa ta un persona clave den e proyecto aki, 
mirando cu el a bin ta traha dies aña riba e proyecto aki. Un 
proyecto cu el a presenta 16 biaha y na e di 17 biaha a haya 
e oido rotundo di Minsiterio di Husticia y Asuntonan Social pa 
hunto realisa un proyecto di e magnitud aki. Manera a wordo 
menciona, e proyecto aki ta parti den tres fase, di cual e prome 
dos fasenan lo ta 52 episodio educativo yena di cancionnan 
basa riba e buki di Mi Mes Un Heroe, cual lo cuminsa na 
Augustus 2022 pa medio di TeleAruba. 


E di tres fase ta pa lansa e buki di “Mi Mes Un Heroe” na 
scolnan, cual ta consisti di 10 capitulo cuminsando na e parti di 
prevencion y ta caba na e parti curativo. Actualmente, e buki ta 
den revision serca profesionalnan den e veld y psicologonan 
pa asina duna aun mas contenido na e buki aki. Pa e motibo 
aki, ta conta cu sosten di Ministerio di Enseñansa y Deporte pa 
asina por realisa cu e buki aki pronto por drenta scolnan y bira 
parti di e curiculo a largo plaso. 


Por ultimo, kier añadi cu Ministerio di Husticia y Asuntonan 
Social ta un ministerio unico, pa motibo cu hopi biaha husticia 
y asuntonan social ta bay man den man cu otro. Den cuadro 
di esaki, Minister Tjon a indica cu e tematica aki ta cay man 
den man cu Husticia y pa e motibo ey a percura pa tuma 
diferente accionnan; ya caba a certifica nos Jeugd en Zeden 
Politie. Banda di esaki, a ekipa e sala di interogacion cu 
material nobo, a percura pa Aruba por haya su propio dokter 
forensico pa asina yega na un “waarheidsvinding” mucho mas 
solido ora di presenta e caso na hues. Tambe, tin e proyecto 
di e Family Justice Center andando, cu ya caba ta dunando 
diferente trainingnan na Agentenan Policial pero tambe na e 
veld social, pues e tematica aki ta hayando su debido atencion. 
E mandatario a manda palabranan di pabien na tur esnan cu 
a haci e proyecto aki uno posibel, principalmente Edselyn 
Figaroa y Liza Helder di FIDAC, TeleAruba, tur profesional den 
e veld social como tambe beleidmedewerkers di Ministerio di 
Husticia y Asuntonan Social. Pronto nos muchanan lo haya e 
oido, e cuido y e atencion cu nan merece. 

MINISTER ENDY CROES A APOYA E 
COREDONAN DI RONDE VAN ARUBA 2022 


Diabierna ultimo a tuma luga e di 30 edicion di Ronde Van 
Aruba un total di 642 coredo a participa di cual 183 ekipo, 18 
‘single’, 18 duo y 147 estafette. Pa exactamente 8or di anochi 
su Excelencia Gobernador di Aruba, Sr. Alfonso Boekhoudt a 
duna e inicio y asina e prome gruponan di coredonan a sali pa 
nan recorido di 72 kilometer rond di Aruba pa finalisa bek na 
Mariniers Kazerne. Minister Endy Croes tabata na diferente 
luga riba e ruta dunado apoyo na e coredonan. Esaki ta un 
actividad cu ta trece hopi hende hunto y ta di admira e sosten 
banda di caminda. Tabata impresionate pa wak e ambiente 
banda di caminda bo por a sinti e entusiasmo y energia positivo. 
E publico tabata grita y aplaudi dunando asina sosten y apoyo 
ne coredonan,' e Mandatario a expresa. Minister Endy Croes 
mes a core e ultimo kilometernan pa compaña pa dunando 
energia y animo na su yiu hombernan di Isla Fit cu a participa 
y termina na di 5 luga den estafette. 


Minister Endy Croes ta felicita tur e coredonan e di 30 edicion 
di Ronde van Aruba, Korps Mariniers, Cuerpo Policial, Cruz 
Cora y tur boluntario cu a yuda haci e careda aki uno hopi 
exitoso! Pabien na tur e ganadonan! 

Ta bay traha pa introduci esaki na tur scol di Aruba 


Diasabra atardi a lansa e campañia di prevencion conta 
abuso di mucha ‘Mi mes un heroe’. Entre e invitadonan por 
a conta cu presencia di su Excelencia Gobernador di Aruba, 
sr. Alfonso Boekhoudt, Presidente di Parlamento sr. Edgard, 
Vrolijk, Prome Minister di Aruba sra. Evelyn Wever — Croes, 
Minister Rocco Tjon, Parlamentarionan di Coalicion y demas 
invitadonan special. 


Durante e ocasion special aki Minister Endy Croes a hiba 
palabra unda e expresa cu na momento cu colega Minister 
Rocco Tjon a acerca cu e proyecto aki y despues di a ricibi e 
presentacion di sra. Edselyn Figaroa y sra.Liza Helder mas 
cu claro e proyecto aki ta fit completamente den e vison di 
Gabinete Wever- Croes 2. Unda e tema di abuso di mucha 
tin un prioridad hopi halto y na mes momento a acerca Prome 
Minister di Aruba sra. Evelyn — Wever -Croes pa forma e ekipo. 
Minister Endy Croes a sigui bisa cu den colaboracion pa busca 
e fondonan necesario pa pone accion tras di nos palabra y 
promesa. 


Minister Endy Croes a enfatisa cu nos ta kere hopi den e 
proyecto aki. Hopi a wordo haci pero e parti preventivo y duna 
e muchanan e herment necesario tabata falta. Despues di hopi 
aña di preparacion di Edselyn nos a logra cu awe nos ta lansa 
e bunita proyecto aki. E mandatario a sigui bisa na diferente 
ocasion y den diferente discurso e ta papia di e competencianan 
di siglo 21 y ta menciona hopi biaha e cuater letter C. Minister 
Endy Croes a elabora riba e tres letter C nan aki a forma e parti 
esencial pa por a logra e proyecto aki. 

Continuacion DEN COLABORACION CU MINISTERIO DI ENSEÑANSA.... 


E prome ta e comunicacion entre e Ministerionan. E di dos 
tabata e creatividad di ful e ekipo, tanto den e ekipo di Edselyn y 
Ministerio di Husticia y Asuntonan Social y tur esnan cu a carga 
e proyecto aki. Pero sigur importante ta e C di colaboracion 
saliendo for di e pandemia mester tine e creatividad y e 
colaboracion entre Ministerio cu ta sostene e proyecto aki. 
Esey ta duna nos e trankilidad y felicidad pa traha den un ekipo, 
primordialmente pa e muchanan, nan merece di ta feliz, nan 
merece di wordo protegi, nan merece di cariño y amor. Tipo di 
proyectonan aki nos ta creando e brug pa logra tur e aspecto 
nan aki den e parti preventivo brindandonan e herment nan 
necesario. Como Minister di Enseñansa y Deporte ta mi tarea 
sigur pa introduci esaki tambe den tur scol na Aruba y na e 
miho contribucion posibel pa por logra e efectividad necesario 
pa proteha nos muchanan y pa nan por ta feliz 


Finalisando Minister Endy Croes ta felicita Edselyn Figaroa, 
Ministerio di Husticia y Asuntonan Social y tur esnan cu a yuda 
haci e prayenio aki un realidad. 


MINISTER ENDY CROES A RICIBI RELATO 
ANUAL 2021 DI UNIVERSIDAD DI ARUBA 


Diahuebs ultimo Minister Endy Croes a ricibi bishita | 
di representantenan di Universidad di Aruba. Den un 
encuentro ameno a haci entrega oficial di e relato anual 
di aña 2021 na e mandatario di Enseñansa. E relato ta 
duna e cuenta anual audita cu ta duna un bishita di e 
situacion financiero di aña 2021. Alabes ta haya un bista 
di e proposito y direccion di e Universidad, resumen 
di e logronan y retonan di tanto e staf como tambe di e 
alumnonna den e ultimo aña. 


Tambe ta haya un bista di e aña venidero como tambe di 
introduccion di programanan di master's nobo. Den e relato | 
ta duna informacion di entre otro; estadistica di studiante, 
programanan di estudio, trabou di investigacion y servicio 
na comunidad. Banda di e puntonan aki ta haya e mision, 
vision y balornan di Universudad di Aruba. E relato anual 
ta disponibel riba e website di Universidad di Aruba. 

CONDECORACION REAL 
ARUBA 


www.gobierno.aw 
www.overheid.aw 
Ta ricibi www.government.aw 
peticionnan pa aña 
2023 entrante dia 5 mei 2022 
E ultimo dia pa entrega peticionnan 
ta dia 25 juli 2022 


PA MAS INFORMACION POR YAMA OF MANDA E-MAIL: 


sra. F.Perez-Lopez tel: 583-8425 | sr. V. Frank tel: 740-7071 | condeco.aruba@gmail.com 


UN PANDEMIA CU EFECTO DEVASTADOR 
PA UN ISLA CU SU PILAR ECONOMICO 
TA NOS BISHITANTENAN DI AFO. 

Y UN ISLA DETERMINA PA SALI 


AUN MAS FUERTE FOR DI E SLA DURO AKI. 

Un ISLA CU VISION PA PROGRESA. 

E VISION DI CADA UN DI NOS, 

VISION DI CREATIVIDAD Y INVERSION, 

LO TRECE OPORTUNIDADNAN GRANDI 

PA NOS Y PA NOS FUTURO GENERACIONNAN. 

E PASONAN CU AWE NOS TA TUMA, 

TA LAGA MARCANAN ATRAS 

PA NOS GENERACION HOBEN. 

ESAKI LO TA E COMPAS CU LO DIRIGI NAN 

DEN E HORIZONTE DI OPORTUNIIDADNAN, 
YO MU aN PA CONTINUA CU UN ÁRUBA 

MAS SOSTENIBEL, FUERTE Y RELIENTE. 


20 AÑA DI 


INVERSION Y 
22 OPORTUNIDAD 


